bavarian-nlp/barwiki-20250901 huggingface dataset:
Ernesto Che Guevara

Da Che Guevara [sog: "Tscheh Gewaara"] (* 14. Mai 1928 in Rosario, Argentinien; † 9. Oktober 1967 in La Higuera, Bolivien; eigntli: "Ernesto Ché Guevara") woa a argentinisch-kubanischa kommunistischa Revolutionäa.
Kämpft hot ea in easta Linie gengd USA und dera iam vo eam voagwoafanan Imperialismus, sei Kaumpfstil woa da vu eam entwückite "Guerillakriag" (spr: Gerijja). Sei Schbädse woa da Fidel Castro, mit dem ea um 1960 Kuba erobat hot, bei seim zweitn wiakli großn Kriag in Bolivien is ea daschossn woan.
Fia vü is er a Idoi weng seina Züstrebigkeit und seim Karisma, aundare seng in eam an Massnmöada.
Nil

Da Nil is 6852 Kilometa laung und damit da längste Fluss vu Afrika und - je noch Sichtweise - neman Amazonas da längste vu da Eadn.
De Quön liegt in Burundi und haßt Luwironza, insgesaumt hom 10 Lända Zuagaung zum Nil oda am Quöfluss.
Ma untascheidet an Blaun und an Weißn Nil, da Weiße kimmt vum Viktoriasee und is länga, da Blaue aus Äthiopien und hot mea Wossa wia da aundare.
In Kartum im Sudan treffan si si und rinnan gemeinsaum zum Delta bei Kairo in Egyptn wo a daun ins Middlmeea kimmt. Wei de Quön oiso weit weg san und in da Wüstn Sahara ka Zuafluss mea dazuakimmt, is da Nil a Fremdlingsfluss.
Da Nil woa schau voa 6000 Joa a gscheida wichtiga Fluss. Davau berichtn a heit nu de großn Stoapyramidn in Giseh. Dozumois woan nu de Katarakte a Problem, oba des hot ma glöst indem ma in de 1960a-Joa an Staudaumm baut hot. Duach den Staudaumm gibts iatzand oba in Egyptn kan fruchtboan Schlaumm mea, dea jo fia de Oidn Egypta enoam wichtig woa. Außadem gibts iatzand a Probleme mit da Wossaqualität und mit Kraunkheitserreger und -überträger im Flusswossa.
Popst

Da Popst is des Obahaupt vu da katholischn Kiachn und zgleich Bischof vo Rom. Popst wiad ma, indem ma vu de Kardinäle im Konklave gwöht wiad.
Popst is ma auf Lebnszeit, waun da oite Popst gstuam oder zruckdretn (can. 332 § 2, CIC 1983) is, treffn si de Kardinäle wieda und wöhn an neichn.
Da Papst is a s'Stootsobahaupt vum Vatikanstod. Da easchte Popst woa da Apostl Petrus. Iatst grod is da Franz dro. Ea stommt aus Argentinien und is da 266. Popst. Sei Voagänga, da Benedikt XVI., is aus Obabayern kumma.
Schifoan

Schifoan (dt.: Schifahren) is a Wintaspuatoat. Beim alpinan Schifoan schnoit ma si zwaa Brettln auf de Fiaß und foat de Beag obe, auf dena wos a Schnää liegd. De echtn Voi-Profis mochn des mit iwa hundad km/h.
Ma brauchd nem de Schi owa aa no Schi-Steckn, Schi-Schuach und a g'scheits G'waund. Kloaraweis brauchd ma no an Schnää und a Beagl, am bestn aans mid an Lift, damit ma es Beagl kommod aufekummd. Aussa natiali, ma gehd auf aa Schitour, do brauch ma des ned, do hod ma obaraa aundare Schi mid aana sognaunndn Tournbindung.
Gschicht.
Gschichtli gseng gibds es Schifoan oisa Fuatbewegungsoat in Flochn scho seid da Staazeid, wia ma an kinäsischn Höhnmòlarein siachd. In Skandinavien wead mindeschtns seit 4500 Joah Schigfoan. Des waass ma deswegn, wäu ma in an schwedischn Moor an Schi Aus dera Zeid gfundn hod. Min alpinan Schifoan, wia mas jezan kennd, hòd oba eascht da Mathias Zdarsky, a gebiartiga Tschech, augfaungd, der wos daunn im Joah 1905 im östareichischn Lilienfööd es easchte Wettrenna ausgrichd hòd. Er hòd si de alpine Schibindung ausdenkd, mid dera ma beim Obefoahn an gscheidn Hòit auf de Brettln hòd. Dafia isa damòis von de meistn Leit fia an Spinna ghòitn wuan. Kaana hòd si vuastöön kennan, doss des amoi an Massnspuat wean kennd.
Neiadings kumman a imma meah Leit in de Beag g'foahn, de wos nua aa Brettl dabei hom; des is owa a wengl braada und hod zwaa Bindunga drauf fia de Haxn. Und des, wos de damid dan, haassd ma snowboadn.
Aana von vüü beriehmte Schifoara is zum Beispüü da Benni Raich ausm Pitztoi, des is a Toi in Tiroi.
Tennis

Tennis is a Spoat, wo zwo (nennt sie Einzl) oda via (des net ma Doppl) Leit auf am sandichn Untergrund oda auf an kurzn Rosn an so genauntn Tennisboi üba a Netz schlogn. Es geht darum, dem Boi imma ins gegnerische Föd zu bringa, ohne dass der aundere den Boi dawischt. Guad wärs, wenn da Boi nur a Moi aufm Platz auffeschlogt. Wenn zwoa Hansln zamad spuin na hoaßt des Doppel. Wenn jezad a Mandl mit am Weibal spuit, nennt ma des "Mixd".
De Punkt zöht ma so: 0, 15, 30, 40 - und gwinna tuat der, der, wenna scho 40 Punkt hot, nu an Punkt mocht. Wenn jetzt oba olle zwoa 40 haum, daun is des a Einstaund und muaß so laung gspuit wearn, bis oana zwoa Punkt mehr hod. Dann griagt ma a Spui, und wennma sechse hod, hod ma an Satz gwunna. A Mätsch wead normalerweise auf zwo gwonnane gspuit.
Der derweil beschte Mätcher is da Federer Roger.
Margl

A Margl is da Nom vo oana Geideinheit. De Obkiazung hoaßt "DM" und woa vom 21. Juni 1948 bis zum 22. Mai 1949 de offizieje Währung vo de drei Bsatzungszona vo Deitschland. Ma konns a untateiln in Hortgeid und Scheine. Nachdem de "Bundesrepublik Deitschland" am 23. Mai 1949 g'rindt worn is, host in Deitschland mit m Margl bis 31. Dezemba 2001 einwandfrei eikaffa kenna.
Oa Margl han hundat Pfenning oder a gscheide Lebakaassemme wert g'wen. Seits aber seitm 1. Jenna 1999 an Euro eigfiahrt hom, guit as Margl bloß no bis 1. 1. 2002. Vo dem Tog o, host in koam Gschäft mehr "offiziell" mim Margl zoin kenna. Aber wemma mog, no kommas umdausch'n in da Bank, des komma solang wia ma mechat und sovui wia ma mog.
De Deitsche Bundesbank hot g'moant, dass bis Ende Septemba 2005 grod aramoi 55% vo de Margl, de wo im Umlauf han, umdauscht woan san. Des war'n dann Summasumarum umara 7,24 Milliardn Margl! Das zes des Gejd wiedakriang, homs bei de Telefonzejn vo da Deitschn Telekom teilweis eigführt, dass ma a mitm Margl telefoniern ko. Da Grund is ganz oafach dea, dass des Metoi vo de Münzn mehra wert is ois wia da aufgstanzte Weat sogt. A hom se a boar Gschäft des ois Reklamegäg ausdenkt, dass ma eahna no oda wieda mitm Margl zoihn ko.
Obapfoiz

D Owapfoiz oda Owapfolz (amtli: Oberpfalz) is oana vo de sim Regiarungsbeziak vo Boarn. D Haptstod vo da Owerpfolz is Rengschburch.
Eadkund.
D Owapfolz liegt im Ostn vo Bayern und grenzt on Tschechien und on d Regiarungsbeziake Owaboarn, Nidaboarn, Middllfronkn und Owafronkn.
Da Regiarungsbeziak Owerpfolz umfosst de drei kroasfraia Stedt Omberch, Rengschburch, d Wain und de sim Londkrois Omberch-Sulzboch, Chom, Neimakk, Neistadt, Rengschburch, Schwondorf und Dirschnrad.
Sprouch.
In grejsstn Tol vo da Owerpfolz wead nordboarisch gredt, in Sidn und Siidostn noadmiddlboarisch, ner in da Stod Rengschburch westmiddlboarisch. Noadboarisch wead aa in Echerlond, in middlestlinga Eck vo Owerfronkn, in sidestlinga Eck vo Mittlfronkn, in Owerbayern neadlich vo da Doana, und in sidlinga Owern Vogtlond gredt, Noadmiddlboarisch aa in neadlinga Niderbayern.
Gschicht.
D Owerpfolz hout a wechslvulle Gschicht. Folng tout ejtz a Iwersicht.
Politik.
Voras ligt da Noadgau, der hout schou in 7. Joarhundad nouch Kristus zon Herzogtum Bayern ghejert. Da Noadgau wor ower grejsser wej de haintiche Owerpfolz, da Westn von Noadgau ghejert haint zo Middlfronkn, da Noadn zo Owerfronkn, da Noadostn (es Echerlond) zo Tschechien.
1329 is da grejsste, neadliche Tol vo da Owern Pfolz, wejs durtmols ghoissn worn is, min Hausvatroch vo Pavia vo Bayern glejst und da Rhainpfolz zousprocha worn.
1628 is de Owere Pfolz offiziöll wider Bayern avalaibt worn, nouchdean daßs 1621 mit Gwolt daowert worn is.
Sidla.
Es Gebejt neadle vo da Doana wor nu in easchtn Joartausad kam bsidlt, des wor a unwegsoms, woldreichs Lond. Ner a por boarische Sidlunga und in Ostn slawische Sidlunga houts durtmols gem. Eascht von 11. Joarhundead o han an Haffa boarische Sidler inn Noadgau zung. Dej hom se mit de Slawen, dej wou schou duatn worn, gmischt. Spejter han von Westn her nu frenkische Sidler dazoukumma. Dej olle hom is Lond graitt, des hoisst es Hulz ghaut und es Lond urbor gmocht. De vüln Ortsnoma mit -richt, -ried, -reuth (a Rait is a graitter Ploz) beleng des.
Es Woppm.
Des is dreitolt: Oum links is da pfölzische Lejb, der stejt fir de ejmoliche pfölzische Herrschoft, oum rechts han de boarischn Rautn, dej stenga fir des, daß d Owerpfolz zo Bayern ghejert, untn han de Rengschburcher Stodschlissl, dej stenga firn Zommaschluss vo Rengschburch mid da oltn Owerpfolz.
Leopoidstod

De Leopoidstod (aumtlich: Leopoldstadt) is da zweite Weana Gemeindebeziak.
Geografie.
Log.
Da 2. Hieb liegt auf da Insl zwischen da Donau und in Donaukaneu und grenzt aun an 1. Beziak. Weidas hod ar aa Grenzn zu de Beziak 3, 9, 11, 20 und 22. Den grässtn Teu vom Beziak nimmt da Proda ei.
Beziaksteu.
Zaumgwoxn is da Beziak aus de aanzlnan Uatschoftn Leopoidstod, Jagazäun, Brigittenau (1900 ois 20. Hieb ausgliadat), Zwischnbruggn (seit 1900 a Teu vom 20. Beziak) und Kaisamühn (1938 ausgegliedat). Dazua gibts no a grosse Aunzoi vo klanare Teu, de wos ma aa Grätzln nennt, wia s Karmelitaviatl oda aa s Stuwaviatl.
Zum zweitn Hieb ghead aa no da Proda, es Messezentrum Wean und da Freidenaua Hofn (Wintahofn).
Gschicht.
De easchte Besiedlung wiad um 1300 vamutet. Ausm Joa 1368 staumt de Eawähnung vo aana Bruckn zum "Untan Werd" ("wead", mittelhochdeitsch fia "Insl") beim Rotntuamtoa vo da Stod (bis 1782 de aanzige!).
Bis 1450 woa nua des Areäu zwischn Hollandstroßn, Taborstroßn und Prodastroßn vabaut; und da greßte Teu vom Untan Werd woar a Auwoid, der wos vo vüü Donauoam duachzogn woa, de si bei aan Hochwossa a imma wieda gändat hom. 1439 is daun beim heitigen Gaußplotz de easchte meatäulige Jochbruckn iba de Donau und eanare Seitenoam baut wuan.
1529 is de Bruckn während da easchtn Tiaknbelogarung zasteat wuan, da Untare Werd is vo da osmanischen Armee besetzt gwesn.
1625 is fia de Judn im Südteu a Ghetto aunglegt wuan, damits vo da Innenstod wegga kuman. Und obwois des eftan sogoa von duat vadriem wuan san, zum Beispüü 1670, san de Judn ollawäu wieda duatn hi zruck kumman, sodoss da zweite Hieb bis zum Holocaust dea Beziak woa, wo de meistn Judn gwohnt hom. Wegn dem hod ma zum 2. Hieb a „Mazzesinsl“ gsogt.
1850 san dann olle Uatschoftn auf dera Insl zum Beziak Leopoidstod zaumgschlossn wuan.
1900 is da neadliche Teil, da heitige Beziak Brigittenau obdrennt wuan, wäu da zweite Beziak scho meah Einwohna ghobt hod ois da Easchte.
Politik.
Seit Joazehntn dominiat de SPÖ de Politik im Beziak Leopoidstod. Bei de Woin am 23. Oktober 2005 hom de Grienan in zweitn Plotz gschofft und stön zum easchtn Moi en Beziaksvuasteha-Stövatreta.
Beziakspartnaschoftn.
2007 is da Weana Beziak Leopoidstod mitn New Yorker Stodbeziak Brooklyn a Bziakspartnaschoft einganga.
Sehnswiadigkeitn.
Bsundas gnaund wean muass nadialich da Proda, bsundas des Stickal, wos Riesnradl steht, oisa da "Wuaschtlproda", des wos aans vo de Woazeichn vo Wean wuan is.
Geografische Koordinatn

Mit d'geografischn Koordinatn (geografische Broadn und d'geografische Leng) ko ma jedn Punkt af unsam Planetn b'schreim. D'Eadn is dazua in 360 Lengagrad und 180 Broadngrad afteit. D'Lengagrad valaffa duachn Noad- und Sidpoi, d'Broadngrad prallej zum Equator.
D'geographischn Koordinatn wean oft im Sexagesimaisystem ogem, d. h. 1 Grad is untateit in sechzg Minutn, 1 Minutn wiedarum in 60 Winkesekundn.
D'Broadngrad wean vom Equator as zejht, d'Lengagrad vo an festglegtn Nuimeridian. Friacha hods vaschiadane Nuimeridiane gem, heit wead in da Regl da Nuimeridian vo Greenwich oigmoa akzeptiad.
Noamalnui

As Noamalnui (dt.: Normalnull, NN oda N.N.) woa bis 1992 in Deitschland de amtliche Bezugsfläch fia de Häh iwan Meearesspiagl. Umgongssprochli weads Noamalnui oft ois Synonym fia'n middlan Meearesspiagl vawendd. Heit wead in Deitschland s Noamalhächnnui (NHN) vawendd.
In Deitschland is de Noadsää ba Amsterdam de Bezugsfläch, in Östareich de Adria ba Triest in Italien. De Schweiz nimmd's Middlmeea ba Marseille in Frankreich ois Bezugspunkt. Und so rechnd se da Untaschied zwischn de drei Hähn.
Es guid:
formula_1
Großstod

A Großstod (Pl.: Großstädt) is a Stod, in dea meahra ois 100.000 Leit wohna. Des hod a intanationoie Schtatistikkonfarenz 1887 festglegd.
Großstädt im boarischn Sprochraum.
Im boarischn Sprochraum gibds de foingdn zehn Großstädt:
Deitsche Großstädt.
In Deitschland gibd's zua Zeid 82 Städt mid iwa 100.000 Eihwohna. Immahin 28 vo eahna kemma iwa de Viadlmillion-Grenz.
Nein ondare woan in de lezdn 60 Joar amoi a Großstod, san des owa etzad nimma, wei inzwischn de Leit wegzong san, so dos's wieda wenga wia 100.000 Eihwohna hom.
In de 82 Großstädt hom im Joar 2005 guad 25 Milliona Leit gwohnd, wos fost 31% vo da deitschn Gsomtbevejkarung woa.
Östareichische Großstädt.
In Östareich gibds fimf Großstädt:
Großstädt af da gonzn Wejd.
Im Joar 2010 hod's wejdweid uma 4000 Großstädt mid 100.000 Eihwohna und meah gem.
Schau aa:
George W. Bush

Da George Walker Bush (* 6. Juli 1946 in New Haven, Connecticut) woa da 43. amerikanische President. Davoa woar da Schoarsch obm 94a-Joa da Gouverneur vu Texas.
President woan is a im Joa 2001, nochdem a de Woih im Joa davoa extrem knopp gwuna hot. Er hod sogor weniga Stimmen ghobt ois sei Gengkanidat, da Al Gore, owa auf des kummts im Woihrecht dortn ned au. 2004 is a bei da Woih bestätigt woan, sei gfäahlichsta Gengkandidat woa da John Kerry.
Intanazional kritisiad is a woan, weu a de Kriage im Irak und in Afghanistan augfaunga hos, da Bush söba nennt des "Kriag geng an Terrorismus". Dabei beziagt a si auf de Terroraunschläge vum 11. Septemba 2001 afs "World Trade Center" und afs "Pentagon".
Innenpolitisch steht a ziemli rechts, sei Politik gheat zum "Neokonservatismus" und "Neoliberalismus". Des haßt, ea beziagt si in seina Politik af (aungebli) kristliche Weate und stärkt de Wiatschoft, indem a ia vü Freiheitn losst. Mid seina libaraln Wiatschoftspolitik in am Zusaummenhaung stehd de Finanzkrise vu de Joa 2007 und -8. Kritisiat hod ma'n aa weng am z'laungsaumen Krisnmanagement nochm "Hurrican Katrina", bei dem vü Leit in New Orleans, darunta vü Afro-Amerikana, gstoam san.
Sei Nochfoiga is im Jenna 2009 da Barack Obama woan, da Bush wieda hod in Bill Clinton obgläst. Dem sei Voagänga wieda woa im Bush sei Voda, da George H. W. Bush
Stod

A Stod is a gressane, obgrenzde Siedlung.
Städt (Pl.) san ofd on Stroßn, Fliss oda om Meea enstondn. Doss a Ort za ana Stod dahom wead, muass a in Deitschland mindestns 2000 Eihwohna, in Östareich zirka 4500 Eihwohna (es gibd Ausnohma, z. B. Efading) hom. Ma untascheidd donn noch: Kloastod, Middlstod, Großstod, Millionastod und Wejdstod.
Status.
In Bayern gibd's Kroasfreie Städt ohne an eingna Landkroas und Kroasstädt, in deane de Vawoitung vom Landkroas is. Beispü fia a kroasfreie Stod is Inglstod, fia a Kroasstod Pfahofa.
In Östareich gibt's Städt mid am eigenen Statut - hoaßt si nochand Statutarstod - und sunstige Städt, de koan eingna Beziak hom, sondan zu am Beziak ghean. Innschbruck is z. B. a Statutarstod, es zuaghearige Umlond hoaßt Innschprugg-Land.
Im Netz.
[[Kategorie:Geographie]]
Kemii

De Kemii (dt.: Chemie) is de Wissnschoft, de wo se mid de Stoffn und Stoffändarunga befossd. A Stoffändarung is, wann a so a Stoff midan ondan Stoff reagiad, oiso ebba wenn da Sauastoff midn Wossastoff zan Wossa reagiad. 
De easchtn Kemika – im Sinn vo da Kemii ois exakde Natuawissnschoft – hods im 17. und 18. Joarhundad gem. Friaha hods owa scho Alchemisdn gem, de wo voa oim vasuachd hom, doss' aus om Blei oda wos a Goid mocha kunntn.
A kemischs Element definiad se owa iwa de Ozoih vo de Protonen im Kean von am Atom, vo dohea ko ma oa chemischs Element (wia ebba Blei) ned iwa a kemische Reakzion in a ondas chemischs Element (wia ebba Goid) umwondln; hiafia brauchads a physikalische Reakzion. De kemischn Elemente san im „Periodnsystem vo de chemischn Elemente“ goadned.
Teibereiche vo da Kemie san de Oigmoane Kemii, Anoaganische Kemii, Oaganische Kemii, Biokemi, Physikalische Kemii, Technische Kemii und Theoretische Kemii.
Fei

fei („bestimmt, gwiss, wiakle, owa, do, voll, übrings") is a Umstandswoat (dt. "Modalwort"), Fui- und Wiazwort, des wo besondas oft im Boarischn und Frenggischn vawendd wead. Nochweisn losst des seitm 12. Joarhundat.
Heakumft und Bedeitung.
As Weatal "fei" ko vui bedeitn und de Wuazln san aa no ned obschliassend kleat. Sabine Krämer-Neubert vom Dialektinstitut vo da Universität Wiazburg hod si damit intensiva befosst. Da Uasprung vo "fei" is demnoch des lateinische Woat „finis“ (Grenz, End), des wo iwas Franzesische („fin“) ums zwejfte Joarhundat ins Land kema is. Im Oidhochdeitschn und im Oidboarischn hoassts aa no „fin“. Do hods de Bedeitung vom Absolutn. Beispui: „Des is fei vabotn. Des geht fei ned.“
Weidare Bedeitungsnuacen vo "fei" san spada dazuakema, oiso „hibsch, fesch, artig, liab“ oda ebm “so guad wia megli“. Beispui: „Pass fei auf!“ oda „Sei fei fleißig!“ („Sei fein fleißig!“ is aa no vom Goethe vawendd worn).
Es werd oba aa ois "Wiazwoat" hergnumma, um de Wichtigkeit von am Sotz deitlich z mocha. Es vasteakt umara so wia "wiakle" oda "woi". Lossat ma des Weatal oafach weg, dad si am Sinn vom Sotz nix grundlegend ändan, nua de Bedeitung warad gringa.
Beispui.
Mit "fei" wean im Boarischn Nuancen ausdruckt, de wo im Deitschn gor ned megli san:
Do üwaoi ois Bedonung, Vaschteakung:
"fei" im Sinn vo "fein" is a ganz andas Woat (koa Umstandswoat sondan a Oagnschoftswoat):
Auszoachnung.
De Feansehzuaschaua und Radioheara vom Bayrischa Rundfunk hom 2004 "fei" zu "Mei liebst's boarisch Woat" gwejd.
U2

Ju Tu, "(eigntli U2)", is a irische Rockband. Gem duats de Gruppn seit 1976. Seit de 80er-Joa hod de Gruppn imma wieda internationale Erfoige und dazwischn Ruhepausn.
De Band hot si dabei imma wieda an aktuelle Trends aungepasst, grundsätzli sans oba imma a Rockband blim.
Programm.
De Band und voa oim da Bono aungaschian si voi fia oame und untadrückte Leit. A bei "Live Aid" und "Live8" sans dabei gwesn.
Hades

Da Hades is in da griachischn Mythologie da God vo da Untawejd und vom Dodnreich. Er isch dor Sohn vo die Titana Kronos und Rhea und Bruader vom Zeus. Oft steahts Wort Hades als Synonym firs Toatenreich. Sein Hondlonger wor dor Charon, der die Toaten bon Tor zur Unterwelt empfongen hot.
Mythos.
Wia da Kronos mit seine Titana vo de Olympia gschlogn gwen is, hom se de olympischn Briada im Losvafoarn de Wejd afteit. Da Zeus hod in Himme griagt, da Poseidon s Mea und da Hades de Untawejd. De Eadn und da in Olymp worn da Gmoaschoftsbereich.
Oanmol hot er di Persephone entfihrt und sie kheiratet. Weil des ihre Muater, die Demeter traurig gmocht hot, hot dor Zeus entschiedn, dass sie sechs Munet bon Hades bleib und sechs Munet ba dor Muater. Die Demeter wor bo ihrer Rückkehr jeydes Mol so froah, dass sie olls zum bliahn gebrocht hot (Langes, Summer), und als die Persephone wieder zin Hades gongen isch, wor die Demeter so traurig, dass olls finschta und kolt g'wordn isch (Herbst und Winter). Und so sein die Joareszeitn entstondn.
Flussdelta

As Delta vonaram Fluss is de Schdej, wo da sej Fluss ins Mea einefliassd. Delta nennt mas nochm griachischn Buchstom Delta, dea wia a Dreieck ausschaud (Δ).
De Gengd um a Delta is aso flach, dass da Fluss nimma in oam Doi bleibd, sondan zu laudda gloane Flüsse und Bachal wead. Des kimmd aa vo de gonzn Schdoandal und dem Sand, wo da Fluss midschlebbd. Des gonze Zeigl ko am Bodn vom Fluss liengbleim, wo as Wossa rechd langsam und seichd is. Nacha is des a Hindaniss fian Fluss und ea brauchd an ondan Lauf. Des schaugd aus da Lufd so aus wia a Baam mid vui Zweigal.
Zwengs dem gonzn Wossa gibd des an sauban Sumpf und deszweng hods do bsundane Pflanzn und Viecha, wo ma eahoiddn muas. Schdanzn ghods do grod gnua, zum Beischbui, aa wenn des nix bsundas is.
Bekaunnte Deltas hom zum Beischbüi de Donau, da Nil, da Amazonas, da Ganges, d'Lena, da Orinoko, und da Irawadi. De olle mündn a Mea, owa aa in an See, an Fluss oda in a Ebene oda Wüstn eine kauns a Delta gem, des nennd ma daun Binnendelta.
Woif

Da Woif oda Wuif (dt. "Wolf"; lat. "Canis lupus") is a Raubviech aus da Familie vo de Hundsoatigen, wo in da Noadhemisphär fiakimmt, oiso in Eiropa, Asien und Nordamerika; in Middleiropa wor a zwischnzeitlich ausgstorm, heit is a zum Tei wieda eihgwandat. Er is d wuide Stommfoam fom zauma Haushund ("Canis lupus familiaris") und gheat zua sejm Art.
Da Woif woa bis zua Vabroadung vo Ockabau und Viechzucht des haifigste Raubviech vo da Wöd.
Da Wuif wiad in am Haffn Märchen ois bäsoatigs Viech hiigschtöt, woraf se de meistn Kinda voa eam fiachtn. Des woar oba net imma so. In da remischn Mithologie woa a Woifin oba de Stiafmuada vom Romulus und Remus.
Lemsweis.
An Woif kaun ma in da Wüdnis aa alaa auntreffn, de normale Sozialuadnung is owa s Rudl. Des Wuifsrudl beaunsprucht a festes Revia. De Gress vom Revia variat und hängt vo de Beieviecha ob. De duachschnittliche Gress vom Revia schwaunkt dahea je noch Region zwischn a boa Dutzend bis zu 13.000 Quadratkilometa.
In da Wüdnis bsteht a Woifsrudl of nua aus ana Famülie: A Ötanpoa und da Nochwux.
Vegl

De Vegl ("Aves") (Oazoi: Vogl) san a Klass vo de "Landwiabeviecha", nema de "Wechslviecha" ("Amphibia"), "Griachfiecha" ("Reptilia") und di Spoviecha ("Mammalia"). 
De Wissnschoft vo di Vegl hoaßt "Ornithologie". Fegl hods af olle Kontinent vo da Wejd. Bis heid kennt ma uma 9.800 Oartn; owa ungwiss is, obs ned insgsamt vui meara Oartn gawad, wamma aa olla ausgstoamna midrechna dad.
A jeda Vogl hod an Schnowi ohne Zähnd und Fliagl ois vordane Gliedmaßn, aa wanna neda fliang ko; as Gfieda wird reglmassi gwechslt (lMausa). Aussadem lengts oi Oa. tippisch fia d Fegl is aa nu da Nestbau.
Zu de Vegl ghearn unta ondam dazua:
De grässte Klass sant owa de Singvegl, zu dene wos meara wia de Höiftn vo olle Vogloartn dazuaghearn, z. B.:
Auf

Da Auf oda Uhu ("Bubo bubo", engl.: "owl") is de grässte Oart aus da Ordnung vo de Aina ("Strigiformes"). Er kimt in fost olle Gegadn vo Eiropa und Asien fia; in Deitschland gibts umara 800 bis 900 Bruadbaal vo eam, in Estareich uma 320 (Stond: 2004).
Da Auf hod an massign Keapa und dickn Schädl mid Fedaoawaschln. De Aung san orange-gejb. Sein Bruadplotz suacht a oft in Fejsn oda in an Beaghang, nua sejtn in Gebaidn. Da Grund dafia is, dass da Fux und da Marda junge Auf fressn. Fia an ausgwoxnan Auf ko nua da Odla gfährle wean.
Woatheakunft.
Auf und Uhu keman vo dasejm Wotwuazl: oidhochboarisch "buf", middlhochboarisch "uve" - vo lateinisch "bubo"; lautmolarisch vom Schrei vom Uhu. Bei "Auf" is zua Diphtongiarung vom langa "u" keman, des wo fias Boarische tipisch is (vgl. Hus &gt; Haus), obwois nacha natiale neama lautmoarisch is; deshoib ko ma aa Uhu gejtn loss.